b'\n_START_ARTICLE_\nInto Ahonen\n_START_PARAGRAPH_\nInto Artturi Ahonen (30. syyskuuta 1897 Turku \xe2\x80\x93 30. tammikuuta 1968) oli Suomen Puolustusvoimien eversti._NEWLINE_Ahonen valmistui ylioppilaaksi 1917. H\xc3\xa4n liittyi samana vuonna Tampereen suojeluskuntaan ja osallistui Suomen sis\xc3\xa4llissodan Suinulan ja Viipurin taisteluihin. Ahonen k\xc3\xa4vi Kadettikoulun 1921 sek\xc3\xa4 Sotakorkeakoulun 1929. Uransa alussa h\xc3\xa4n toimi nuorempana upseerina sek\xc3\xa4 patterin p\xc3\xa4\xc3\xa4llikk\xc3\xb6n\xc3\xa4 KTR 3:ssa. Vuosina 1929\xe2\x80\x931936 h\xc3\xa4n palveli yleisesikuntaupseerina 3. divisioonan, J\xc3\xa4\xc3\xa4k\xc3\xa4riprikaatin sek\xc3\xa4 2. divisioonan esikunnissa. Pataljoonan komentajana Savon J\xc3\xa4\xc3\xa4k\xc3\xa4rirykmentiss\xc3\xa4 h\xc3\xa4n oli 1936\xe2\x80\x931938. Ennen talvisotaa 1938\xe2\x80\x931939 h\xc3\xa4n oli taktiikan opettajana Taistelukoulussa._NEWLINE_Talvisodassa Ahonen toimi esikuntap\xc3\xa4\xc3\xa4llikk\xc3\xb6n\xc3\xa4 9. divisioonassa, Lapin Ryhm\xc3\xa4ss\xc3\xa4, rannikkoryhm\xc3\xa4ss\xc3\xa4 sek\xc3\xa4 11. divisioonassa. V\xc3\xa4lirauhan aikana ja jatkosodan alussa h\xc3\xa4n komensi Petsamon erillisosastoa 1940-1941. Vuosina 1942\xe2\x80\x931943 Ahonen johti Sissipataljoona 3:a. T\xc3\xa4m\xc3\xa4n j\xc3\xa4lkeen h\xc3\xa4n komensi pataljoonaa 15. prikaatissa vuonna 1943. Sodan j\xc3\xa4lkeen Ahonen oli toimistop\xc3\xa4\xc3\xa4llikk\xc3\xb6n\xc3\xa4 p\xc3\xa4\xc3\xa4esikunnassa 1945\xe2\x80\x931946. H\xc3\xa4n toimi p\xc3\xa4\xc3\xa4esikunnan sotatalousosaston p\xc3\xa4\xc3\xa4llikk\xc3\xb6n\xc3\xa4 1947\xe2\x80\x931955 ja erikoisteht\xc3\xa4viss\xc3\xa4 1955\xe2\x80\x931957. Ahonen oli my\xc3\xb6s eduskunnan puolustusasiainvaliokunnan sihteeri 1945\xe2\x80\x931947._NEWLINE_Ylennykset: v\xc3\xa4nrikki 1921, luutnantti 1922, kapteeni 1928, majuri 1936, everstiluutnantti 1941, eversti 1948.'